EUROPA-KOMMISSIONEN Bruxelles, den 19.10.2020 COM(2020) 690 final MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET Kommissionens arbejdsprogram 2021







































































En Union med ny vitalitet i en skrøbelig verden



























1. Genopretning af verden af i dag ved at forme verden af i morgen For mindre end et år siden tiltrådte Europa-Kommissionen efter at være blevet valgt på en dagsorden med sigte på at fremme Europas største omstilling i mere end en generation. Kommissionens arbejdsprogram for 2020 afspejlede dette mandat og den ambition, der først blev skitseret i kommissionsformand Ursula von der Leyens politiske retningslinjer. Det kortlagde vores vision om at opbygge et mere retfærdigt, sundere, grønnere og mere digitalt samfund. Mange ting har ændret sig i det seneste år, men denne ambitionen er fortsat vores drivkraft for det kommende år. I det seneste år er Kommissionen gået i gang med at skabe grundlaget for den systemiske ændring, som Europa har brug for, så meget desto mere som alle vores økonomier er hårdt ramt af en global sundhedskrise. I de første 100 dage har vi præsenteret den europæiske grønne pagt, fremlagt vores planer for Europas digitale fremtid, vedtaget vores køreplan for et stærkt socialt Europa med henblik på at gennemføre den europæiske søjle for sociale rettigheder og offentliggjort vores strategi for ligestilling mellem kønnene. Vi har også fremlagt en ny industristrategi, en plan for bedre støtte til små virksomheder og foranstaltninger til styrkelse af det indre marked. Vi har fremsat forslag om at modernisere og styrke tiltrædelsesprocessen og således banet vejen for den historiske aftale om at indlede forhandlinger med Nordmakedonien og Albanien, og vi er gået i gang med at skabe et nyt partnerskab med Afrika. Efter 100 dage foreslog vi også en ny start for en række langvarige prioriteter, navnlig med den nye pagt om migration og asyl og strategien for EU's sikkerhedsunion. Vi tog fat på spørgsmål, der påvirker hele vores værdifællesskab, navnlig ved at offentliggøre den første årlige retsstatsrapport, der omfatter alle medlemsstaterne. Og vi har truffet foranstaltninger for hele vores samfund — fra ligestilling mellem kønnene og foranstaltninger mod racisme til fremme af faglige færdigheder og tiltag for unge. Men af meget forskellige årsager vil 2020 være et år, som både skal glemmes hurtigst muligt og huskes for altid. Den globale pandemi, der kom bag på Europa og verden, og de deraf følgende nedlukninger af vores samfund og økonomier, vil være langt mere og andet end smertefulde erindringer for millioner af europæere, som har mistet deres kære, er blevet syge eller gennemlever en periode med dyb bekymring for deres levebrød eller velfærd. Ingen af os vil sandsynligvis glemme den skrøbelighed eller usikkerhed, vi stadig føler overalt omkring os. Den seneste genopblussen af virusset i Europa viser, at vi er nødt til fortsat at håndtere virusset med omsorg, forsigtighed og koordinering. Men dette år vil også blive husket for den hurtige og hidtil usete indsats, som Europa har iværksat for at beskytte liv og levebrød. Europa har vist, at det kan handle hurtigt, når det er nødvendigt, udvise virkelig solidaritet, når det skal, og kollektivt ændre forholdene, når det vil. Fra at stille alle disponible EU-midler til rådighed og anvende fleksibiliteten i vores regler for beskatning og statsstøtte til at oprette et beredskabslager af medicinsk udstyr. Fra at bringe 600 000 strandede EU-borgere hjem til at oprette SURE-instrumentet med henblik på at holde folk i arbejde og virksomhederne i gang. Kommissionen har i alt truffet mere end 800 foranstaltninger, der ikke var forudset, om alt lige fra grænseforvaltning til støtte til landbrugere og fiskere. Dette år kan også fremover huskes for den stadig hurtigere forandring, det satte gang i, og de store muligheder, som det paradoksalt nok bragte med sig. Klimaændringer, digital teknologi og geopolitik prægede allerede før i høj grad vores samfund og vores dagsorden. Pandemien har imidlertid skærpet behovet for, at Europa fører an i både den grønne og den digitale omstilling og gør de europæiske samfund og økonomier mere modstandsdygtige. Dette skaber en enestående mulighed for at komme ud af den skrøbelige krisesituation og skabe ny vitalitet i Unionen. På den baggrund vil Kommissionen have to fokusområder i det kommende år. Den vil for det første fortsætte med gøre alt, hvad den kan, for at håndtere krisen og begynde at trække på de erfaringer, krisen har givet os. Dette vil primært ske, ved at vi viderefører vores bestræbelser på at finde, finansiere og sikre os en sikker vaccine, som alle i Europa og resten af verden kan få adgang til. Samtidig beskrives det i dette arbejdsprogram, hvordan Europa kan gribe de fremtidige muligheder med henblik på at opfylde sine ambitioner og føre an i den stadig hurtigere forandring. Takket være NextGenerationEU, den historiske genopretningsplan, som Kommissionen har fremlagt sammen med et moderniseret langsigtet budget, har Europa et værktøj klart til brug til at gribe denne mulighed. Med NextGenerationEU vælger Europa ikke kun at rette op på skaderne, komme på fode her og nu og støtte dem, der er hårdest ramt af krisen, men også at skabe og opbygge en bedre levevis for verden af i morgen. Det vil fokusere på bæredygtige investeringer og reformer, idet 37 % af udgifterne til den økonomiske genopretning og modstandsdygtighed er øremærket til udgifter til grøn omstilling, og mindst 20 % skal investeres på det digitale område. Vi vil arbejde hårdt sammen med medlemsstaterne om at udarbejde og gennemføre deres nationale planer for genopretning og modstandsdygtighed. Desuden vil Kommissionen sikre, at 30 % af NextGenerationEU's 750 mia. EUR rejses via grønne obligationer. Og vi vil støtte medlovgiverne med henblik på at sikre en hurtig aftale om den samlede pakke på 1,8 billioner EUR, så den hurtigst muligt kan bruges til at gøre en forskel. Kommissionen vil også fremsætte ambitiøse forslag om nye indtægtskilder for EU-budgettet. Det betyder, at vi har de investeringer, der kræves for at virkeliggøre den vision og de ambitioner, vi allerede havde. Det er grunden til, at man i Kommissionens arbejdsprogram for 2021 går fra strategi til gennemførelse med fokus på nye lovgivningsinitiativer og revision af eksisterende lovgivning til opfølgning af de planer, der i det seneste år er fremlagt for alle de 6 overordnede ambitioner. Disse initiativer er opført i bilag I og II. Vi vil også levere resultater for de initiativer, der tidligere var planlagt for 2020, og som er blevet udsat på grund af pandemien. Vores indsats, både internt og eksternt, vil fortsat være styret af 2030-dagsordenen og dens mål for bæredygtig udvikling samt af Parisaftalen. Kommissionen vil ved gennemførelsen af dette arbejdsprogram også lægge vægt på at forklare, hvad vi er i færd med at gøre, og tage hensyn til borgernes synspunkter. I den sammenhæng er det nu vigtigere end nogensinde at starte debatten om konferencen om Europas fremtid. De spørgsmål, der i løbet af det sidste år blev rejst — fra behovet for en stærkere europæisk sundhedsunion til de varige ændringer af vores måde at leve sammen på, som pandemien kan medføre — kan kun håndteres, hvis alle deltager i debatten, og vi trækker på al vores fælles erfaring og ekspertise. I betragtning af det geopolitiske landskab og de planlagte initiativers langsigtede og gennemgribende karakter vil vores arbejde fortsat blive baseret på strategisk fremsynethed. Den første strategiske fremsynsrapport viste, at det er vigtigt, at genopretningen ledsages af modstandsdygtighed, og at vi sikrer, at vores politikker er evidensbaserede og fremtidssikrede. Denne tilgang kan også hjælpe os med at forberede os på de nye udfordringer og muligheder, som uundgåeligt vil opstå i det kommende år, og som vi skal være klar til at foregribe og reagere på. 2. Realisering af de seks overordnede ambitioner 2.1 Den europæiske grønne pagt Hvad angår den europæiske grønne pagt vil Kommissionens fokusere på at give vores relevante klima- og energilovgivning et grundigt eftersyn for at bringe den i overensstemmelse med det nyligt foreslåede mål om at reducere emissionerne med mindst 55 % inden 2030 i forhold til 1990-niveauerne. Dette vil blive samlet i "klar til 55"-pakke, som vil dække alt fra vedvarende energikilder til energieffektivitet først, bygninger, arealanvendelse, energibeskatning, indsatsfordeling og emissionshandel samt en bred vifte af anden lovgivning. Diplomati på klima- og energiområdet vil fortsat være en prioritet i forbindelserne med vores eksterne partnere. Som nævnt i kommissionsformand Ursula von der Leyens politiske retningslinjer vil Kommissionen foreslå en CO2-grænsetilpasningsmekanisme, der kan bidrage til at motivere de udenlandske producenter og EU-importørerne til at reducere deres kulstofemissioner, samtidig med at der sikres lige og handelsfremmende vilkår i overensstemmelse med WTO-reglerne. Dybden og bredden af det planlagte arbejde i tilknytning til den europæiske grønne pagt afspejler den grønne omstillings systemiske karakter og dens betydning som vækststrategi. Vi vil fremlægge en række foranstaltninger vedrørende intelligent og bæredygtig transport, herunder en revision af forordningen om det transeuropæiske transportnet og direktivet om intelligente transportsystemer. Vi vil videreføre gennemførelsen af handlingsplanen for den cirkulære økonomi med fokus på miljøvenligt design og bæredygtige produkter, navnlig cirkulært elektronisk udstyr, herunder forbedring af indsamling, genbrug og reparation af mobiltelefoner, bærbare computere og andet udstyr.

Dette afspejler, at den europæiske grønne pagt handler om meget mere end en reduktion af emissionerne. I den sammenhæng vil vi følge op på EU's biodiversitetsstrategi for 2030 og fra jord til bord-strategien, navnlig for at fremme økologisk produktion, genoprette forringede økosystemer, beskytte vores have og kystområder, beskytte, genoprette og forvalte skovene på en bæredygtig måde og mindske risikoen for at få produkter, der er forbundet med skovrydning, på EU-markedet. Vi vil også bringe innovative fodertilsætningsstoffer på markedet for at mindske miljøbelastningen fra husdyrbrug.



2.2. Et Europa klar til den digitale tidsalder For at sikre, at dette er Europas digitale årti, vil vi foreslå en køreplan med klart definerede mål for 2030, f.eks. for konnektivitet, færdigheder og digitale offentlige tjenester. Vores tilgang vil følge klare principper: retten til privatlivets fred og konnektivitet, ytringsfrihed, fri udveksling af data og cybersikkerhed. Vi vil træffe foranstaltninger på disse forskellige områder, navnlig med lovgivning om sikkerhed, ansvar, grundlæggende rettigheder og dataaspekter af kunstig intelligens og en dataretsakt for at fastlægge de rette vilkår for bedre kontrol og betingelserne for dataudveksling for borgere og virksomheder. I den sammenhæng vil vi foreslå en ny europæisk digital identitet for at gøre det lettere at udføre opgaver og få adgang til tjenester online i hele Europa og sikre, at borgerne har større kontrol over og er mere trygge ved, hvilke data de deler, og hvordan disse data anvendes. For at sikre retfærdighed i den digitale verden vil EU fortsat arbejde for at tilvejebringe en international aftale om et retfærdigt skattesystem, der giver langsigtede bæredygtige indtægter. Hvis det ikke lykkes, vil Kommissionen foreslå en digital afgift i første halvdel af det kommende år. Kommissionen vil også med tanke på et fair erhvervsklima foreslå et retligt instrument til at skabe lige vilkår for så vidt angår udenlandske subsidier. Kommissionen vil fortsætte sin igangværende revision af konkurrencereglerne for at sikre, at de passer til de ændrede markedsforhold, herunder den stadig hurtigere digitalisering af økonomien. Vi vil også opdatere vores nye industristrategi for Europa for at tage hensyn til covid-19-konsekvenserne, den globale konkurrencesituation og fremskyndelsen af den grønne og den digitale omstilling. For at sikre værdige, gennemsigtige og forudsigelige arbejdsvilkår vil der blive fremlagt et lovgivningsforslag for at forbedre arbejdsvilkårene for personer, der leverer ydelser via platforme, med henblik på at sikre rimelige arbejdsforhold og passende social beskyttelse. 2.3. En økonomi, der tjener alle Nu, hvor vi er omgivet af pandemi- og inddæmningsforanstaltninger, er det afgørende for Europa at sikre, at en sundhedsmæssig og økonomisk krise ikke udvikler sig til en social krise. Dette vil være en rettesnor for vores indsats i det kommende år, og den fulde gennemførelse og brug af SURE-programmet vil hjælpe arbejdstagerne med at bevare deres indkomst og sikre, at virksomhederne kan beholde deres personale. Vi vil nøje evaluere disse foranstaltninger i de kommende år. Den europæiske søjle for sociale rettigheder vil være ledesnoren i den europæiske genopretning og vores bedste redskab til at sikre, at ingen lades i stikken. Vi vil fremlægge en ambitiøs handlingsplan for at sikre, at den gennemføres fuldt ud. Handlingsplanen vil være Kommissionens centrale instrument til at bidrage til den socioøkonomiske genopretning og modstandsdygtigheden på mellemlang og lang sigt med henblik på at styrke den sociale retfærdighed i forbindelse med den digitale og den grønne omstilling. I den sammenhæng vil den nye europæiske børnegaranti, der blev bebudet i formand Ursula von der Leyens politiske retningslinjer, sigte mod at mindske fattigdom og ulighed blandt børn ved at sikre, at alle børn har adgang til basale ydelser som sundhed og uddannelse. Kommissionen vil trække på erfaringerne fra covid-19-pandemien og på baggrund af et arbejdsmarked under forandring fremlægge en ny EU-strategiramme for sundhed og sikkerhed på arbejdspladsen. Vi vil også foreslå en handlingsplan for den sociale økonomi med henblik på at øge de sociale investeringer og støtte aktørerne i den sociale økonomi og de sociale virksomheder i forbindelse med opstart, opskalering, innovation og jobskabelse. Vores økonomier har behov for fortsat politisk støtte, og det er nødvendigt at opnå en hårfin balance mellem finansiel støtte og finanspolitisk bæredygtighed. I takt med at virusspredningen vokser og inddæmningsforanstaltningerne øges, bør medlemsstaterne fortsat bruge den finanspolitiske fleksibilitet på en fornuftig måde til støtte for økonomien. Den globale samhandel og dens integrerede værdikæder vil fortsat være en fundamental vækstmotor og en central drivkraft for en virkelig global genopretning. Vi er i gang med på ny at gennemgå EU's handelspolitik og vil vedtage et nyt instrument, som kan afværge og modvirke tvangsforanstaltninger fra visse tredjelandes side. På længere sigt er der ingen bedre måde at opretholde stabilitet og konkurrenceevne på end ved at uddybe Den Økonomiske og Monetære Union, hvilket også vil sikre euroen en stærkere international rolle. Vi er nødt til at gøre fremskridt med kapitalmarkedsunionen og bankunionen. Som led heri vil vi revidere rammerne for håndtering af bankkrak i EU, træffe foranstaltninger til at fremme grænseoverskridende investeringer i EU og intensivere bekæmpelsen af hvidvask af penge. Som en del af den systemiske ændring i Europa skal vores økonomiske og finansielle system også være en vigtig drivkraft for den grønne og den digitale omstilling. Der vil blive foreslået lovgivning om bæredygtig virksomhedsledelse for at fremme bæredygtig og ansvarlig virksomhedsadfærd. Vi vil også fortsætte fremskridtene med bæredygtig finansiering, navnlig ved at foreslå, at der indføres en EU-standard for grønne obligationer. For at nå vores ambitioner og være i stand til at håndtere investerings- og reformbehovene må vi øge og vurdere de offentlige forvaltningers og tjenesters virkningsfuldhed, effektivitet og kapacitet i hele EU. 2.4. Et stærkere Europa i verden Denne Kommission tiltrådte med et mandat til at sikre et stærkere Europa i verden. Geopolitisk bestræber Kommission sig på at fremme EU's strategiske interesser og mål uden for EU og forsvare en regel- og værdibaseret international orden i en stadig mere polariseret verden. Vi vil arbejde for at styrke vores globale rolle som drivkraft for ansvarlighed, stabilitet, samarbejde og solidaritet ved at tackle det stadig voksende antal globale udfordringer, kriser og konflikter gennem mobiliseringen af alle vores instrumenter. I løbet af det kommende år vil Kommissionen sikre, at Europa spiller sin vigtige rolle i denne skrøbelige verden, bl.a. ved at lede den globale indsats for at sikre, at alle kan få adgang til en sikker vaccine, og ved at styrke det regelbaserede globale multilaterale system samt bilaterale, regionale og globale partnerskaber. Vi vil fortsat prioritere vores østlige og sydlige nabolande, Vestbalkan og Afrika fuldt ud. Vores nye instrumenter for eksterne udgifter vil bidrage til gennemførelsen af Unionens eksterne strategiske prioriteter.

Den Europæiske Union vil altid være tilhænger af den styrke og værdi, der ligger i multilateralisme og samarbejde i globale institutioner. Vi vil foreslå en fælles meddelelse om styrkelse af EU's bidrag til regelbaseret multilateralisme. Vi skal føre an i reformerne af Verdenssundhedsorganisationen og Verdenshandelsorganisationen for at tilpasse dem til de nye realiteter. I samarbejde med vores partnere vil vi foreslå et fornyet partnerskab med vores sydlige nabolande og fremlægge en meddelelse om Arktis for at ajourføre EU's politik for en region, der er særligt udsat for klimaændringer og miljøbelastninger og de deraf følgende økonomiske og sikkerhedsmæssige konsekvenser. Vi vil fremlægge en ny strategisk tilgang til støtte for afvæbning, demobilisering og reintegration af tidligere kombattanter, som er afgørende for at sikre varig stabilitet og fred i konfliktramte lande og regioner. Vi vil også fremlægge en meddelelse om EU's humanitære bistand, som især vil fokusere på nye måder for vores samarbejde med vores partnere og andre donorer, brugen af digitale redskaber og innovative tilgange til finansiering og metoder til levering af bistand, bl.a. i forbindelse med Kommissionens egen hurtige reaktionskapacitet og måderne til at fremme arbejdet med sammenhængen mellem det humanitære område og udvikling og fred En revision af direktivet om konsulær beskyttelse vil gøre det muligt for os at lette udøvelsen af den ret til konsulær beskyttelse, der er knyttet til unionsborgerskabet, og styrke EU-solidariteten for bedre at beskytte EU-borgere i udlandet, navnlig i krisesituationer. Dette vil øge samarbejdet mellem medlemsstaterne og styrke EU's understøttende rolle, idet der gøres bedst mulig brug af det enestående netværk af EU-delegationer. 2.5. Fremme af vores europæiske levevis Den aktuelle sundhedskrise har vist, at det er nødvendigt at styrke vores kriseberedskab og -styring i forbindelse med grænseoverskridende sundhedstrusler. Samtidig med at vi fortsat har fokus på at sikre, at Europa kan håndtere spredningen af virusset og pandemiens virkninger, vil vi også drage de første erfaringer af krisen. Tiden er nu inde til at opbygge en stærkere europæisk sundhedsunion. Vi vil foreslå at styrke EU-rammerne for konstatering af og reaktion på alvorlige grænseoverskridende sundhedstrusler og også styrke den rolle, de eksisterende agenturer har. For det andet vil vi foreslå, at der oprettes et agentur for biomedicinsk avanceret forskning og udvikling. Inden for rammerne af en ny lægemiddelstrategi skal der ses på forsyningskædesikkerheden i Europa, og det skal sikres, at borgerne kan have tillid til, at lægemidlerne er sikre, rimeligt billige og af høj kvalitet. Desuden vil det europæiske sundhedsdataområde blive lanceret inden udgangen af næste år for at udnytte data med henblik på bedre sundhedspleje, bedre forskning og bedre politikudformning til gavn for patienterne. Vi vil også høste erfaringer på andre områder, navnlig hvad angår Schengenområdet og opretholdelsen af den frie bevægelighed for personer uden kontrol ved de indre grænser. Vi vil samarbejde med Europa-Parlamentet og medlemsstaterne om at bevare og forbedre et velfungerende Schengenområde på grundlag af en ny strategi for Schengensystemets fremtid og stærkere Schengenregler, og vi vil videreføre arbejdet med at fuldføre Schengenområdet. Vi vil fortsætte arbejdet med den nye pagt om migration og asyl. I denne forbindelse vil Kommissionen foreslå en række foranstaltninger vedrørende lovlig migration, som vil omfatte en pakke med "talent og færdigheder" og som en del heraf en revision af direktivet om tredjelandsstatsborgeres status som fastboende udlænding og en gennemgang af direktivet om en kombineret tilladelse samt fastlæggelse af mulighederne for at oprette en EU-talentmasse. De øvrige elementer i pagten omfatter bl.a. en EU-handlingsplan for bekæmpelse af smugling af migranter og en strategi for frivillig tilbagevenden og reintegration. Vi vil fortsat styrke sikkerhedsunionen, navnlig ved at træffe foranstaltninger til bekæmpelse af organiseret kriminalitet, imødegå hybride trusler, anlægge en ny tilgang til terrorbekæmpelsesforanstaltninger og radikalisering, og forbedre opsporingen, fjernelsen og rapporteringen af seksuelt misbrug af børn online. I lyset af stigningen i antisemitisk vold og hadforbrydelser vil Kommissionen fremlægge en omfattende strategi for bekæmpelse af antisemitisme for at supplere og støtte medlemsstaternes indsats. For at opnå en økonomisk genopretning og en vellykket grøn og digital omstilling vil det også være nødvendigt, at europæerne tilegner sig nye færdigheder. Som led i en bredere indsats for at skabe en kultur for livslang læring og gøre det lettere at skifte job vil vi foreslå et initiativ vedrørende individuelle læringskonti for at sætte enkeltpersoner i stand til at uddanne sig og styre deres karriere og fastlægge en europæisk tilgang til mikroeksamensbeviser med henblik på at øge de individuelle læringsmuligheder for alle. 2.6. Nyt skub i det europæiske demokrati Kommissionen vil fortsat opbygge en Union med lige muligheder og opretholde det europæiske engagement i beskyttelsen af EU's værdier samt inklusion og lighed i enhver betydning, uanset køn, race eller etnisk oprindelse, religion eller tro, handicap, alder eller seksuel orientering. Som led heri vil Kommissionen fremlægge en EU-strategi for handicappede personers rettigheder, navnlig for at sikre fuld gennemførelse af FN's konvention om rettigheder for personer med handicap. I en EU-strategi for barnets rettigheder vil der blive set på, hvordan man kan forberede børn og unge på at deltage i EU's demokratiske liv, bedre kan beskytte sårbare børn, beskytte deres rettigheder online, fremme børnevenlig retspleje og forebygge og bekæmpe vold. Samtidig med at Kommissionen fortsat er fast besluttet på, at EU skal tiltræde Istanbulkonventionen, vil den fremsætte et nyt forslag om bekæmpelse af kønsbaseret vold. Den vil også foreslå, at listen over grov grænseoverskridende kriminalitet udvides til at omfatte alle former for hadforbrydelser og hadefuld tale. Den europæiske handlingsplan for demokrati, der skal vedtages, vil kunne bruges som afsæt til at styrke vores demokratier, tackle risikoen for ekstern indblanding i europæiske valg og imødegå desinformation samt støtte frie og uafhængige medier. Næste år vil vi foreslå klarere regler for finansiering af de europæiske politiske partier og træffe foranstaltninger for at sikre større gennemsigtighed i forbindelse med betalt politisk reklame, forbedre mobile europæiske borgeres valgrettigheder og beskytte journalister og civilsamfundet mod strategiske retssager mod offentligt engagement. Vi vil også fremme det grænseoverskridende retlige samarbejde ved at gøre fuld brug af digitale teknologier. Kommissionen vil se på, hvordan man ved hjælp af samhørighedspolitikken kan fremme genopretningen og den grønne og den digitale omstilling, afhjælpe de voksende regionale forskelle både før og efter covid-19 og bidrage til at håndtere nye sociale og økonomiske problemstillinger. For at øge vores viden og dermed forbedre vores politiske tiltag vil den fremlægge en vurdering af situationen i vores regioner. Den vil også udforme en langsigtet vision for landdistrikterne med henblik på at foreslå foranstaltninger til at udnytte disse regioners potentiale mest muligt. Bedre regulering, politikudformning og gennemførelse og håndhævelse af EU-retten